b'\n_START_ARTICLE_\nMedumas\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 Medinas tarp kit\xc5\xb3 S\xc4\x97los vals\xc4\x8di\xc5\xb3 minimas 1255 m. Lietuvos karaliaus Mindaugo dovanojimo akte Livonijos ordinui. XV a. \xe2\x80\x93 XVI a. Medumo teritorijoje \xc5\xbeinomas dvaras. XVII a. jis priklaus\xc4\x97 baron\xc5\xb3 Rebinderi\xc5\xb3, XIX a. \xe2\x80\x93 1912 m. Etingen\xc5\xb3 giminei, nuo 1912 m. iki 1919-1920 m. Latvijos \xc5\xbeem\xc4\x97s reformos \xe2\x80\x93 gen. M. U\xc5\xa1akovui. Rusijos imperijos laikais buvo \xc5\xbeymi kurortin\xc4\x97 gyvenviet\xc4\x97.\n_START_SECTION_\nLietuviai\n_START_PARAGRAPH_\nMedumas ir jo apylink\xc4\x97s nuo seno priklaus\xc4\x97 lietuvi\xc5\xb3 etnini\xc5\xb3 \xc5\xbeemi\xc5\xb3 plotui. Medumo dvaro lietuviai dar 1789 m. buvo evangelikai liuteronai; pasak K. B\xc5\xabgos, tai rodo, kad jie \xc4\x8dia nuo seno gyveno. 1920\xe2\x80\x931921 m. Medume \xc4\xafkurta lietuvi\xc5\xb3 pradin\xc4\x97 mokykla, iki 1937 m. ji veik\xc4\x97 Medumo dvaro r\xc5\xabmuose. Medume ir jo apylink\xc4\x97se ir XX a. antroje pus\xc4\x97je \xe2\x80\x93 XXI a. prad\xc5\xbeioje gyvena lietuvi\xc5\xb3, 1958 m. jie sudar\xc4\x97 37\xc2\xa0% vietos gyventoj\xc5\xb3. 1989 m. Medume gyveno 113, 2006 m. \xe2\x80\x93 68 lietuviai._NEWLINE_1977 m. vietos gyventoj\xc5\xb3 kalb\xc4\x85 ir istorij\xc4\x85 tyr\xc4\x97 jungtin\xc4\x97s lietuvi\xc5\xb3, latvi\xc5\xb3 ir baltarusi\xc5\xb3 ekspedicijos dalyviai Kazimieras Gar\xc5\xa1va ir E. Grinaveckien\xc4\x97, 1982 m. \xe2\x80\x93 Alvydas Butkus.'